འདས་ཟིན་པའི་འཚོ་བར་ཕྱིར་དྲན་བྱས་ཚེ།རིག་པའི་གླིང་ག་འདི་རུ་ཁྱོད་ཚོས་བརྗེད་དཀའ་བའི་གཏམ་རྒྱུད་མང་པོ་ཞིག་བསྐྱུར་ཡོད་ལ།བསུབ་དཀའ་བའི་རྐང་རྗེས་གྲངས་མེད་ཅིག་ཀྱང་བཞག་ཡོད།དེ་དག་དྲན་ཐེངས་རེ་རེར་འབྲལ་མི་ཕོད་པའི་ཚོར་བ་ཞིག་གིས་སེམས་ལ་སྐྱོ་བ་དྲག་པོ་ཞིག་སློང་བར་བྱེད།ཡིན་ནའང་།འུ་ཅག་ཁ་འབྲལ་དགོས་པ་ནི་འཇིག་རྟེན་གྱི་ཆོས་ཉིད་ཅིག་སྟེ།ཕྱོགས་གཞན་ཞིག་ནས་བཤད་ན་དེ་ནི་མི་ཚེའི་རིན་ཐང་མངོན་འགྱུར་བྱེད་པའི་འཕེལ་རིམ་ཞིག་ཡིན་པས།སེམས་སྐྱོ་བས་མནར་ཏེ་མིག་ཆུ་མ་ཕུད་དང་།འུ་ཅག་གི་ལུས་ནི་ཁ་བྲལ་ཀྱང་སེམས་པ་ནམ་ཡང་གཅིག་ཏུ་འདྲེས་ཡོད་ལ།སླར་འཛོམས་ཀྱི་སྐལ་བ་མེད་པ་ཡེ་ནས་མིན་པས།སེམས་ལ་རྐང་བ་ཡོད་ན།འཇིག་རྟེན་ཁྱིམ་ལས་ཆུངཟེར་བར་ངེས་ཤེས་ལེགས་པོ་ཞིག་འདྲོངས་པར་བྱ་རྒྱུ་ནི་ཧ་ཅང་གལ་ཆེ།འདས་ཟིན་པའི་ལོ་ཟླའི་ནང་དུ།ཁྱོད་ཚོའི་སློབ་སྦྱོང་དང་འབྲེལ་བའི་དོན་དག་ཙག་ཙིག་གི་དབང་གིས་བདག་གིས་ཁྱོད་ཚོར་མི་ལེགས་པའི་རྣམ་འགྱུར་བསྟན་མྱོང་ལ།རྣར་གཟན་པའི་སྡིགས་དམོད་ཀྱང་བཏང་མྱོང་།ད་དུང་ཁྱོད་ཚོའི་དགའ་སྤྲོའི་རྩེད་འཇོ་ལ་ཚོད་འཛིན་བྱས་མྱོང་ལ།སེམས་ལ་ཐེག་དཀའ་བའི་གནོན་ཤུགས་ཀྱང་མང་པོ་བཞག་མྱོང་།ཡིན་ནའང་།དེ་དག་ཚང་མ་འུ་ཅག་དགེ་སློབ་ཀུན་གྱི་དམིགས་ཡུལ་འགྲུབ་པའི་ཆེད་དུ་ཡིན།མདོར་དེད་ན་ཁྱོད་ཚོའི་ཆེད་དུ་ཡིན།ཁྱོད་ཚོའི་མ་འོངས་པའི་ཆེད་དུ་ཡིན།དེ་ནི་ངས་ཁྱོད་ཚོར་མ་བཤད་ཀྱང་ལོས་ཤེས།ད་ནི་སེམས་ན་སྡུག་ཅིག་ཡོད་ན་དྭངས་དགོས།ངོ་ན་རྡུལ་ཅིག་ཡོད་ན་དག་དགོས།